Line Barfod (EL), 2003-12-11:
Enhedslisten ønsker, at vi fortsat skal have en god børnecheck til alle børnefamilier.
Vi ønsker ikke, at der skal skæres i den, eller at den skal ændres til, at den kun gives til nogle få.
Vi synes, det er utrolig vigtigt, at vi har et velfærdssamfund, hvor velfærdsydelserne gives til alle, hvor vi ikke kommer over og bliver et almissesamfund, hvor der kun gives almisser til dem, der har mindst.
Hvis vi går over til at lave et velfærdssamfund for de svageste - som man ofte har indtryk af, at regeringen og Dansk Folkeparti ønsker - så bliver det, som velfærdsforskerne påviser, en svag velfærd.
Så er der ikke nogen hindringer for hele tiden at skære ned på velfærdsydelserne.
Derfor er det utrolig vigtigt, at vi bevarer en god børnecheck til alle børnefamilier.
Regeringen starter nu med at regulere og siger: Vi tager ikke noget, vi giver dem bare lidt mindre, end de ellers ville have fået.
Det lyder måske umiddelbart meget tilforladeligt.
Men når alt andet i samfundet stiger i pris, når daginstitutionspriserne stiger, når buspriserne stiger og alting ellers bliver dyrere, har man altså som børnefamilie behov for flere penge og ikke for færre penge. Så kan man undre sig lidt, for hvis regeringen virkelig mente, at vi skulle gå væk fra at have en pris- og lønregulering af forskellige ydelser, hvorfor starter de så ikke med de penge, de selv får?
Hvorfor starter de så ikke med at foreslå, at folketingsmedlemmernes løn kun skal reguleres med inflationen og ikke følge den almindelige pris- og lønregulering?
Så kan man jo også overveje, hvorfor det egentlig er nødvendigt at gå ind og skære de 170 mio. kr., som man nu tager fra børnefamilierne, for det er da i modstrid med, at statsministeren ønsker, at der kommer flere børn.
Man kan heller ikke lade være med at se på alle de milliarder, der fosser ud af statskassen.
Og det er jo ikke den 1. januar 2004, de starter på at fosse ud af kassen.
Det var allerede, da regeringen tiltrådte.
Venstre, De Konservative og Dansk Folkeparti har stort set ikke bestilt andet, siden de kom til magten, end konstant at dele skattelettelser ud til vennerne.
Der er lavet masser af skattehuller og skattelettelser til de rigeste i dette land.
Vi taler om et milliardbeløb, der fosser ud af statskassen, og det skal der jo betales for.
Man kan ikke hente alle pengene i Hypotekbanken, og derfor skærer man ned over for nogle af dem, der virkelig har behov.
Og det er altså bl.a. børnefamilierne, der virkelig har behov for penge.
Hvis ellers den konservative ordfører havde turdet taget en ordførertale, ville jeg have spurgt fru Charlotte
Ikke at de får nok, men de har i hvert fald ikke behov for at få mindre.
Man kan også godt undre sig noget over, hvad det er for forhold, der generelt bydes, og hvilke forhold man forestiller sig, der skal være fremover for børnefamilier, for ikke bare skærer man i børnefamilieydelserne, man skærer
jo også så hårdt i kommunernes økonomi, at de ikke kun sætter daginstitutionstaksterne i vejret, men også indfører nogle løsninger, der er så elendige, som den vi så for nylig fra Morsø Kommune, hvor børnene passes under fuldstændig urimelige vilkår.
Det lægger man altså op til fra regeringens side at der skal blive endnu mere af.
Den konservative socialminister har bebudet, at der kommer et forslag om, at man skal kunne åbne endnu mere for, at private kan tjene penge på daginstitutioner, åbnet for, at det kan blive muligt at lave discountbørnehaver.
Det er altså ikke gode ting, børnefamilierne har i vente fra denne regering.
Det er utrolig vigtigt, at der er mange, der protesterer, at vi er mange nok, der siger, at når der en dag kommer et valg, og vi får et andet flertal, skal der flere penge til og bedre vilkår for børnefamilierne, og så skal vi have de mange milliarder, der i øjeblikket fosser ud af statskassen til de allerrigeste, bl.a. til de multinationale og nordsøolien.